- Der står en skabende gud bag det meste i verden, fastslår forskningens nye førstemand

V-regeringens nye uddannelses- og forskningsminister, Esben Lunde Larsen (V), mener, at gud har skabt jorden.

Det slår han fast i et interview med Jyllands-Posten.

På spørgsmålet om hvorvidt mennesket nedstammer fra aberne svarede ministeren:

- Jeg tror, der står en skabende gud bag. Hvordan han så har gjort det, det har jeg ikke forholdt mig så meget til. Og det er der jo heller ikke nogen, der kan give en teologisk forklaring på eller lignende. På den måde har jeg ikke forholdt mig til det.

36-årige Esben Lunde Larsens mere mundrette titel er ’videnskabsminister’. Han kommer fra det såkaldte ’bibelbælte’ på Ringkøbing-egnen, hvor han høstede næsten 11.000 personlige stemmer.

- Mener du så, at jorden blev til med et ’big bang’, lød et opfølgende spørgsmål.

- Jeg tror, der står en skabende gud bag det meste i verden, og hvordan der er blevet til, ja, der giver bibelen én forklaring, og naturvidenskaben giver sin forklaring. Det er ikke afgørende for mig. Det afgørende er, at verden er til. Og at jeg som et troende menneske tror, at der står en gud bag, svarede den nye minister for videnskab.

- Jeg har faktisk nærmest aldrig forholdt mig til, hvor gammel jorden er, siger han stillet overfor de modstridende opfattelser mellem kristendommen og naturvidenskaben.

For mange var det en overraskelse, at Lars Løkke udnævnte Esben Lunde Larsen til videnskabsminister.

Her er Løkkes største overraskelser

Ikke mindst fordi den vestjyske Venstre-mand først blev kendt i en større offentlighed, da han sidste år i januar insisterede på at kalde alle sorte for 'negre'.

Se også: V-politiker gør oprør: Neger er det nye sort

- Hvis jeg i fremtiden skal omtale en person, der er sort, så vil jeg omtale ham som neger, fordi det er, hvad ordet retteligt dækker over, skrev han dengang i en kommentar til Jyllands-Posten.

Siden har han ændret mening, så han ikke længere vil kalde alle sorte for negre.

Esben Lunde Larsen understreger over for Jyllands-Posten, at der er forskningsfrihed. Hans personlige tro - og mistro til eksempelvis Darwin og naturvidenskaben - vil derfor ikke skulle diktere, hvad de danske videnskabsfolk skal forske i.